recursal/SuperWikiNEXT-32B huggingface dataset:
**இலட்சுமிராணி மாய்கி** *(Laxmirani Majhi)* ஓர் இந்திய வில்லாளர் ஆவார். சார்க்கண்ட் மாநிலம், காட்சிலாவில் உள்ள பாகுலாவில் 1989 ஆம் ஆண்டு சனவரி 26 இல் பிறந்தார். மேற்கு வங்காள மாநிலத்திலுள்ள ஆசன்சோல் என்ற வணிகப்பெருநகரின் துணை நகர் சித்தரஞ்சனில் இருந்து கூட்டுவில் பிரிவில் வலதுகை வில்லாளியாக பங்கேற்று வருகிறார்.

இளம்பருவம்
----------

சந்தால் பழங்குடியைச் சேர்ந்த இலட்சுமி சார்க்கண்ட்டின் கிழக்கு சிங்பூம் மாவட்டத்திலுள்ள பாகுலா கிராமத்தில் பிறந்து வளர்ந்தார். வில்வித்தைக் கழகத் தேர்வாளர்கள் இவர் படித்த அரசுப்பள்ளியைப் பார்வையிட வருகை தந்தபோது இலட்சுமியைக் கண்டறிந்து முதல் வாய்ப்பை வழங்கினர். சத்தீசுகர் மாநிலத்தின் பிலாசுப்பூர் நகரம் இந்தியத் தொடருந்துத் துறையில் பணிபுரிந்து வருகிறார்.

சாதனைகள்
--------

2015 ஆம் ஆண்டு டென்மார்க் நாட்டின் கோபனேகன் நகரில் நடைபெற்ற உலக வில்வித்தைப் போட்டியில் பெண்கள் தனிப்பிரிவில் போட்டியிட்ட இலட்சுமி வெள்ளிப்பதக்கத்தை வென்றார்.

2016 இரியோ ஒலிம்பிக் போட்டிகளிலும் விளையாட இவர் இடம்பெற்றுள்ள அணி இந்தியாவின் சார்பாக பங்கேற்றது. இலட்சுமிராணி மாய்கி, பாம்பேலா தேவி இலைசுராம் மற்றும் தீபிகா குமாரி ஆகியோர் அடங்கிய இவ்வணி தகுதிச்சுற்றுப் போட்டியில் ஏழாவது இடத்தைப் பிடித்தது. முன்னதாக கொலம்பியாவுடன் விளையாடி வெற்றியை ஈட்டிய இவர்கள் காலிறுதிப் போட்டியில் உருசியாவிடம் ஆட்டத்தை இழந்தனர்.

தனிநபர் பிரிவில் தகுதிச்சுற்றில் 43 ஆவது இடம்பிடித்திருந்த இலட்சுமி பின்னர் சுலோவோகியா நாட்டின் அலெக்சாந்திரா உலோங்கோவாவிடம் போட்டியிட்டு வெற்றிவாய்ப்பை இழந்தார்.

மேற்கோள்கள்
-----------

1. ↑  "Laxmirani Majhi, Archer - UNICEF". 2021-03-08 அன்று மூலம் பரணிடப்பட்டது. 2016-08-18 அன்று பார்க்கப்பட்டது.
2. ↑  "Shooting Olympics arrow". 2016-08-14 அன்று மூலம் பரணிடப்பட்டது. 2016-08-18 அன்று பார்க்கப்பட்டது.
3. ↑  "2015 World Archery Championships: Entries by country" (PDF). ianseo.net. pp. 7–18. 26 August 2015 அன்று பார்க்கப்பட்டது.
4. ↑  "2016 Rio Olympics: Indian men's archery team faces last chance to make cut". Zee News. 11 June 2016. Archived from the original on 25 டிசம்பர் 2018.. பார்த்த நாள்: 8 August 2016.
5. ↑  "India women’s archery team of Deepika Kumari, Laxmirani Majhi, Bombayla Devi lose quarter-final against Russia". Indian Express.. பார்த்த நாள்: 8 August 2016.
6. ↑  "Rio Olympics 2016: Laxmirani Majhi crashes out of women's individual archery event". First Post. 8 August 2016.. பார்த்த நாள்: 9 August 2016.
**டியர் சன் மருது** (*Dear Son Maruthu*) 1995 ஆம் ஆண்டு ரகுமான் மற்றும் சௌந்தர்யா நடிப்பில், தேவா இசையில், எம். சோலை ராஜேந்திரன் இயக்கத்தில், எம். ஜெகந்நாதன் தயாரிப்பில் வெளியான தமிழ் திரைப்படம்.

கதைச்சுருக்கம்
--------------

மருது (ரகுமான்) தான் செய்யாத குற்றத்திற்காக சிறை தண்டனை பெற்று சிறையில் இருக்கிறான். அவன் சிறை செல்ல காரணமானவர் வழக்கறிஞர் ராணி (சௌந்தர்யா). சிறையிலிருந்து விடுதலையாகும் மருது நேரே ராணியைக் காணச் செல்கிறான். தன் தவறுக்காக மன்னிப்பு கோரும் ராணியைத் தான் காதலிப்பதாகக் கூறுகிறான் மருது. இருவரும் காதலிக்கத் தொடங்குகிறார்கள். மருது தன் தம்பி ரவியுடன் (சிவா) சேர்ந்து நடனப்பள்ளி நடத்துகிறான்.

நரம்பியல் மருத்துவரான விஸ்வநாதனுடன் (சிவகுமார்) நட்பாகிறான் மருது. விஸ்வநாதனின் மனைவி பார்வதி (ஸ்ரீவித்யா). சில வருடங்களுக்கு முன் ஒரு கோயில் திருவிழாவில் தங்கள் மகன் அசோக்கை சிறுவயதில் தொலைத்தது முதல் பார்வதி மனநிலை பாதிக்கப்படுகிறாள். இதனால் முன்பின் அறியாத அந்நியரைத் தன் மகன் அசோக் எனக்கருதி வீட்டிற்கு அழைத்து வந்து விடும் பழக்கமுடையவள்.

காவேரி (ரூபாஸ்ரீ) ரவியைக் காதலித்தாலும் அதை ரவியிடம் சொல்லத் தயங்குகிறாள். இதை அறிந்த மருது அவன் தம்பியிடம் காவேரியின் காதலைப் பற்றிக் கூறுகிறான். ஒருநாள் காவேரியிடம் தவறாக நடக்க முயலும் ரவியை மருது அடித்ததில் ரவி இறக்கிறான். ரவியைத் தப்பித்துச்செல்லுமாறு கூறுகிறார் விஸ்வநாதன்.

அதன் பிறகு காணாமல் போன தன் மகன் அசோக்தான் ரவி என்று விஸ்வநாதனுக்குத் தெரியவருகிறது. மருதுவைத் தற்செயலாகக் காணும் பார்வதி அவனைத் தன் மகன் அசோக் எனக்கருதி வீட்டிற்கு அழைத்துவருகிறாள். அதன்பின் நடப்பது மீதிக்கதை

நடிகர்கள்
---------

* ரகுமான் - மருது
* சிவகுமார் - விஸ்வநாதன்
* சௌந்தர்யா - ராணி
* சிவா - ரவி
* ரூபா ஸ்ரீ - காவேரி
* மனோரமா - கண்ணம்மா
* நாசர் - விஜய்
* ஸ்ரீவித்யா - பார்வதி
* சுதா - மீனாட்சி
* டெல்லி கணேஷ் - வீரையா
* ஜெகதீஷ்
* லூசு மோகன் - வேலு
* திடீர் கன்னையா - முனுசாமி
* ரவிசங்கர்

இசை
---

படத்தின் இசையமைப்பாளர் தேவா. பாடலாசிரியர்கள் வைரமுத்து மற்றும் பிறைசூடன்.

| வ.எண் | பாடல் | பாடகர்கள் | காலநீளம் |
| --- | --- | --- | --- |
| 1 | சின்னஞ்சிறு | மனோ | 3:26 |
| 2 | சின்னஞ்சிறு | சித்ரா | 3:21 |
| 3 | பிளையிங் கிஸ் | எஸ். ஜானகி | 3:50 |
| 4 | மழைக்காற்று | மனோ, சுவர்ணலதா | 4:42 |
| 5 | மலருது நிலவு | பி. உன்னிகிருஷ்ணன், சித்ரா | 5:06 |
| 6 | பூவிழி வாசலிலே | மனோ | 5:01 |

மேற்கோள்கள்
-----------

1. ↑  "டியர் சன் மருது". 2019-03-29 அன்று மூலம் பரணிடப்பட்டது. 2019-03-16 அன்று பார்க்கப்பட்டது.
2. ↑  "டியர் சன் மருது". Archived from the original on 2004-08-25. 2019-03-16 அன்று பார்க்கப்பட்டது.CS1 maint: unfit url (link)
3. ↑  "டியர் சன் மருது". Archived from the original on 2009-07-08. 2019-03-16 அன்று பார்க்கப்பட்டது.CS1 maint: unfit url (link)
**டிமிடர்** என்பவர் கிரேக்கப் பழங்கதைகளில் வரும் விவசாயக் கடவுள் ஆவார். மேலும் இவர் புனித சட்டம் மற்றும் பிறப்பு இறப்பு சுழற்சி ஆகியவற்றின் கடவுளாகவும் கருதப்படுகிறார். இவருக்கு இணையான உரோமக் கடவுள் செரெசு என்பவர் ஆவார்.

டிமிடர் மற்றும் பெர்சிஃபோன்
---------------------------

பெர்சிஃபோன் அழகில் மயங்கிய ஏடிசு அவரை பாதாள உலகிற்கு கடத்திச்சென்றான். இதனால் டிமிடர் மனமுடைந்தார். இதனால் பருவ நிலைகள் மாற்றமடைந்தன, உலக உயிர்களின் வளர்ச்சி நின்றது. அழிவில் இருந்து உலகைக் காப்பாற்ற சியுசு ஏடிசுடன் சமாதான பேச்சுவார்த்தை நடத்த எர்மெசு கடவுளைப் பாதாள உலகிற்கு அனுப்புகிறார். ஆனால் பெர்சிஃபோன் மாதுளம்பழத்தின் சில விதைகளை உட்கொண்டு விட்டதால் அவர் இனி நிரந்தரமாக பாதாளத்தில் இருக்க வேண்டும் என்று ஏடிசு கூறுகிறார். பிறகு ஒரு உடன்படிக்கை செய்யப்படுகிறது. அதன்படி பெர்சிஃபோன் ஒவ்வொரு வருடமும் மற்ற பருவ காலங்களில் தன் தாய் டிமிடருடன் வாழ்வதாகவும் வறட்சி நிலவும் கோடை காலத்தில் மட்டும் பாதாள உலகில் வாழ்வதாகவும் கூறப்படுகிறது.

டிமிடர் மற்றும் பொசைடன்
-----------------------

டிமிடர் மேல் பொசைடன் கடவுள் காமம் கொண்டார். இதனை அறிந்த டிமிடர் பெண் குதிரை வடிவமெடுத்து குதிரை மந்தையில் ஒளிந்து கொண்டார். ஆனால் பொசைடன் ஆண் குதிரை வடிவமெடுத்து டிமிடரை துரத்தி அவருடன் வலுக்கட்டாயமாக உறவாடினார். இதனால் டிமிடர் கோபமடைந்தார். இந்த நிலையில் டிமிடர் எரினைசு என அழைக்கப்படுகிறார். பிறகு லாடோன் நதியில் புனித நீராடியபோது டிமிடரின் கோபம் அடங்கியது. இந்த நிலையில் இவர் டிமிடர் லூசியா அல்லது நீராடிய டிமிடர் என்று அழைக்கப்படுகிறார். பொசைடன் மூலம் டிமிடருக்கு ஏரியன் என்ற பேசும் ஆண் குதிரை பிறந்தது.

மேற்கோள்கள்
-----------

1. ↑  *Larousse Desk Reference Encyclopedia*, The Book People, Haydock, 1995, p. 215.
2. ↑  Karl Kerenyi, *The Gods of the Greeks,* 1951, pp.232 - 41 and notes 784 - 98.
3. ↑  Other ritually bathed goddesses were Argive Hera and Cybele; அப்ரோடிட் renewed her own powers bathing herself in the sea.

| * பா
* உ
* தொ
கிரேக்கத் தொன்மவியல் |
| --- |
| 
* Primordial deities
* டைட்டன்
* Aquatic deities
* Chthonic deities
* Mycenaean deities

 |
| 

|  |
| --- |
| பன்னிரு ஒலிம்பியர்கள் |
| 
* அப்ரோடிட்
* அப்பல்லோ
* எரெசு
* ஆர்ட்டெமிசு
* ஏதெனா
* டிமிடர்
* டயோனிசசு
* எப்பெசுடசு
* எரா
* எர்மெசு
* எசிடியா
* பொசைடன்
* சியுசு

 |

 |
**தாமரைத் தடாகம் மகிந்த ராசபக்ச அரங்கு** (*Nelum Pokuna Mahinda Rajapaksa Theatre*) (**தாமரைத் தடாக அரங்கு** என பொதுவாக அழைக்கப்படுவது; முன்பு **தேசிய இசையரங்கு கலைகள் அரங்கு** என அழைக்கப்பட்டது) என்பது கொழும்பிலுள்ள இசையரங்கு கலைகள் நிலையம். இது 15 திசம்பர் 2011 அன்று திறந்து வைக்கப்பட்டது

இதன் அமைப்புப் பணிக்கு சீன அரசாங்கத்தினால் 2,430 மில்லியன் ரூபாவும் ஏனைய நிதி நிறுவனங்கள் மூலம் 650 மில்லியன் ரூபாவும் செலவிடப்பட்டுள்ளது. சீனாவின் யங்யுவான் என்ற நிறுவனம் கட்டிட அமைப்பு வேலையைப் பொறுப்பேற்று 2008ம் ஆண்டு வேலைத்திட்டங்களை ஆரம்பித்தது.

தாமரை மலரின் வடிவில் வடிவமைக்கப்பட்ட இந்தக் கலையரங்கு மூன்று அரங்க மாடிகளைக் கொண்டதுடன், 1288 சொகுசு இருக்கைகளைக் கொண்டது. ஒரே நேரத்தில் 70 கலைஞர்கள் வரையில் மேடையேற்றக்கூடிய வகையில் அமைக்கப்பட்டுள்ளது. ஒரே நேரத்தில் மேடையேற்றக்கூடிய 4 மேடைகள் 690 சதுர மீற்றரில் அமைக்கப்பட்டுள்ளன.

பராக்கிரமபாகு மன்னனின் தாமரைத்தடாகம்
------------------------------------

பாராக்கிரமபாகு மன்னனால் பொலனறுவைக் காலத்தில் கட்டப்பட்ட தாமரைத்தடாகத்தின் வடிவத்தை ஒத்ததாக இத் தாமரைத் தடாகக் கலையரங்கு காணப்படுகின்றது. பராக்கிரமபாகு மன்னனின் தாமரைத்தடாகம் கருங்கற்பாறைகளால் பொழியப்பட்டு கட்டப்பட்டது.

உசாத்துணை
---------

1. ↑  "Selected Projects". Kahawita De Silva & Associates. 2012-04-05 அன்று மூலம் பரணிடப்பட்டது. 2011-12-04 அன்று பார்க்கப்பட்டது.
2. ↑  "Design Awards". Kahawita De Silva & Associates. 2012-04-05 அன்று மூலம் பரணிடப்பட்டது. 2011-12-04 அன்று பார்க்கப்பட்டது.
3. ↑  Alwis, Harsha. "Nelum Pokuna Performing Arts Theatre Opens Today". DM Graphics Desk. 2011-12-15 அன்று பார்க்கப்பட்டது.
4. ↑  "Nelum Pokuna". *Daily Mirror*. 2011-12-15.. பார்த்த நாள்: 2011-12-15.

வெளி இணைப்புக்கள்
-----------------

* Official Website பரணிடப்பட்டது 2012-01-07 at the வந்தவழி இயந்திரம்
* Nelum Pokuna-Interactive பரணிடப்பட்டது 2016-03-04 at the வந்தவழி இயந்திரம்
**தியாசா ஆதியா** (*Tiasa Adhya*)(பிறப்பு c. 1987 ) என்பவர் இந்திய உயிரிப் பாதுகாவலர் மற்றும் வனவிலங்கு உயிரியலாளர் ஆவார். இவர் மீன்பிடிப் பூனைகளைக் கண்காணித்து ஆய்வு செய்துள்ளார். ஆதியாவின் அறிவியல் சேவைக்காக நாரி சக்தி விருது வழங்கப்பட்டுள்ளது.

தொழில்
------

தியாசா ஆதியா கொல்கத்தா பல்கலைக்கழகத்தில் விலங்கியல் பட்டம் பெற்றுள்ளார். இவர் துறைகளுக்கிடையேயான சுகாதார அறிவியல் மற்றும் தொழில்நுட்பவியல் பல்கலைக்கழகத்தில் ஆராய்ச்சி செய்தார். ஆதியா பன்னாட்டு இயற்கைப் பாதுகாப்பு சங்கத்தில் பணியாற்றுகிறார். சிற்றினங்கள் உயிர்வாழ்தல் ஆணையத்தின் ஒரு பகுதியாக, இவர் மேற்கு வங்காளத்தில் மீன்பிடிக்கும் பூனைகளைக் கண்காணிக்கிறார். இவர் மீன்பிடி பூனை திட்டத்தையும் இணைந்து நிறுவினார்.

ஆதியாவின் சாதனைகளை அங்கீகரிக்கும் வகையில் நாரி சக்தி விருதினையும் 2022 எதிர்கால இயற்கைக்கான விருதினையும் பெற்றுள்ளார்.

மேற்கோள்கள்
-----------

1. 1 2 3  Mitra, Debraj (20 March 2022). "Kolkata girl bags Future For Nature Award, 2022 for conservation". *Telegraph India*. .
2. ↑  Thakur, Joydeep (28 January 2022). "Fishing cats: Is Bengal doing enough to protect its state animal?" (in en). *Hindustan Times*. .
3. ↑  "8 young Indian environmentalists who are impacting our world". *She The People*. 5 June 2020. .
4. ↑  Adhya, Tiasa (6 May 2020). "The Govt is Trying to Make it Easier for Industries to Avoid Environmental Accountability". *The Wire*. .
**தாமரைச்செல்வி** ஈழத்தின் பெண் எழுத்தாளர்களுள் குறிப்பிடத்தக்க ஒருவர். 1973 முதல் சிறுகதைகளையும் புதினங்களையும் எழுதிவரும் தாமரைச்செல்வி 2006 வரை ஒன்பது நூல்களை வெளியிட்டுள்ளார். இவருக்கு இலங்கையின் தேசிய சாகித்திய விருது கிடைத்துள்ளது.

தாமரைச்செல்வியின் ‘இன்னொரு பக்கம்’ என்ற சிறுகதை, இலங்கை கல்வி வெளியீட்டுத் திணைக்களத்தின் தரம் 11 ‘தமிழ்மொழியும் இலக்கியமும்’ என்ற பாடநூலில் 2015 ஆம் ஆண்டுமுதல் சேர்க்கப்பட்டுள்ளது.

வாழ்க்கைக் குறிப்பு
-------------------

தாமரைச்செல்வி கிளிநொச்சி மாவட்டத்தில் பரந்தனிலுள்ள குமரபுரம் என்ற ஊரைச் சேர்ந்தவர். தமது ஆரம்பக்கல்வியை பரந்தன் இந்து மகா வித்தியாலயத்திலும், பின்னர் யாழ்ப்பாணம் இந்து மகளிர் கல்லூரியிலும் தொடர்ந்தார்.

இவருடைய ஆக்கங்கள்
-----------------

### புதினங்கள்

* *சுமைகள்*
* *தாகம்*
* *வீதியெல்லாம் தோரணங்கள்*
* *பச்சை வயல் கனவு* (ஓகஸ்ட், 2004)

### சிறுகதைத் தொகுதிகள்

* *மழைக்கால இரவு*
* *அழுவதற்கு நேரமில்லை*
* *வன்னியாச்சி* (2005)

மேற்கோள்கள்
-----------

1. ↑  முருகபூபதி, லெ. (21 அக்டோபர் 2015). "திரும்பிப்பார்க்கின்றேன்: தாமரைக்கு ஒரு செல்வி வன்னிமக்களுக்கு ஒரு வன்னியாச்சி. ஈழத்து இலக்கிய வளர்ச்சியில் போர்க்கால இடப்பெயர்வு வாழ்வை அழுத்தமாகப் பதிவுசெய்த ஆளுமை". பதிவுகள். 2016-03-05 அன்று மூலம் பரணிடப்பட்டது. 24 அக்டோபர் 2015 அன்று பார்க்கப்பட்டது.

வெளி இணைப்புகள்
---------------

தளத்தில்  
தாமரைச்செல்வி எழுதிய
 ***நூல்கள்*** உள்ளன.

* தாமரைச்செல்வியின் ‘சுமைகள்" கருணாகரண்
* பெண்ணின் கலாசாரம் தாமரைச்செல்வி
**அபிமன்யு பிரதாப் சிங் தியாகி** (*Abhimanyu Pratap Singh Tyagi*) ஓர் இந்திய தொழில்முனைவோரும் சமூக சேவகரும் ஆவார். 1989 ஆம் ஆண்டு ஆகத்து மாதம் 3 ஆம் தேதியன்று உத்தரப்பிரதேசத்தில் இவர் பிறந்தார். 

இயான்சியில் உள்ள மருத்துவமனையான மகாராணி லட்சுமி பாய் கல்லூரி போன்ற திட்டங்கள் பலவற்றில் நம்பிக்கை பெற்ற நிறுவனமான சைகோன் குழுமத்தின் இணை நிறுவனராக உள்ளார். தற்போது இவர்கள் மத்தியப் பிரதேசத்தில் நெடுஞ்சாலைத் திட்டங்களில் ஈடுபட்டுள்ளனர்.

ஆரம்ப கால வாழ்க்கை
------------------

அபிமன்யு பிரதாப் சிங் தியாகி தில்லி பல்கலைக்கழகத்தில் வணிகத்தில் இளங்கலைப் பட்டம் பெற்றுள்ளார், 2010 ஆம் ஆண்டு முதல் 2012 ஆம் ஆண்டு வரை இந்திய திட்டமிடல் மற்றும் மேலாண்மை நிறுவனத்தில் நிதியியல் மற்றும் பொருளாதாரத்தில் முதுகலைப் பட்டம் பெற்றவர்.

2012 ஆம் ஆண்டில் இல் இலண்டன் பொருளாதாரப் பள்ளியில் கூடுதல் பாடப்பிரிவாகப் பயின்றார். இப்பாடப் பிரிவு ஆறு மாதங்களுக்கு இடைக்காலப் பாடமாக இருந்தது. நிறுவனத்தில் இவர் கோடைக்காலப் பள்ளியிலும் பயின்றார்.

எம்பி ராசீவ் பிரதாப் ரூடியின் மகளை இவர் திருமணம் செய்து கொண்டார். 

திருமணமான சில நாட்களுக்குப் பிறகு, டேராடூன் அருகே நடந்த கார் விபத்தில் பெற்றோரை இழந்து, தற்போது புதுதில்லியில் வசிக்கிறார்.

மேற்கோள்கள்
-----------

1. ↑  "Rajiv and Neelam Pratap Rudy's daughter, Avshreya, to tie the knot in an intimate wedding on June 29". The Times of India.
2. ↑  "Days after wedding in laws of rudy's daughter killed in accident". The Times of India.
**வேலி** என்பது தமிழ்நாட்டில் பண்டைய காலத்தில் நிலத்தை அளக்கப் பயன்படுத்தப்பட்ட ஒரு அளவாகும்.

அளவை விளக்கம்
-------------

தஞ்சை மாவட்டத்தில் இக்காலத்திலும் நிலத்தை 'வேலி' என்னும் அளவையால் குறிப்பிடுகின்றனர்.   

1 குழி = 12 அடி \*12 அடி = 144 சதுர அடி

100 குழி = ஒரு மா
20 மா = ஒரு வேலி
3.5 மா = ஒரு ஏக்கர்
6.17 ஏக்கர் = ஒரு வேலி
அண்மைக்காலத்தில் கருணா என்று பெயரிடப்பட்ட நெல் ஒருவேலி நிலத்தில் 700 மூட்டை வரை விளைந்துள்ளது. இது சங்ககாலத்தில் ஒரு வேலி நிலத்தில் 1000 மூட்டை நெல் என்று விளைந்தது மிகையன்று.

கல்லாடனார் குறிப்பு
-------------------

பொறையாறு பாயும் நிலம் பொறையாற்று கிழான் என்னும் பெருங்குடி மகனுக்கு இறையிலியாக வழங்கப்பட்டிருந்தது. பொறையாற்று கிழான் சிறந்த வள்ளல். வேங்கட மலைக்கு அப்பால் கல்லாடம் என்னும் ஊரில் வாழ்ந்த கல்லாடனார் தன் ஊர்மக்கள் பசியால் வாடியபோது தன் குடும்பத்துடன் தஞ்சைப் பகுதியில் இருந்த இவன் அண்டை நாட்டுக்கு வந்து சேர்ந்தார். மொறையாற்று கிழான் இவரையும் இவரது குடும்பத்தாரையும் பேணிப் பாதுகாத்தான். புலவர் அவனைப் பாடும் போது 'வேலி ஆயிரம் விளைக நின் வயலை' என்று வாழ்த்தினார். - புறம் 391

முடத்தாமக் கண்ணியார் குறிப்பு
-----------------------------

சோழன் கரிகாற் பெருவளத்தானை முடத்தாமக் கண்ணியார் வாழ்த்தும்போது 'சாலி நெல்லின் சிறை கொள் வேலி ஆயிரம் விளையுட்டு ஆகக் காவிரி புரக்கும் நாடு' கிழவோன் என்று குறிப்பிடுகிறார். -பொருநராற்றுப்படை 246-248

இவற்றையும் பார்க்கவும்
----------------------

* பழந்தமிழரின் அளவை முறை
* தமிழகத்து அளவை முறை

மேற்கோள்கள்
-----------

1. ↑  C. P. சரவணன் (25 சூலை 2017). *பாகம்-16: நில அளவை, எல்லைக் கல், குறியீடுகள் பற்றி தெரிந்து கொள்வோம்!*. தினமணி. .
**1812 அனந்தபூர் போர்** (*Battle of Anandpur (1812)*) சோதி சுர்ஜன் சிங் தலைமையிலான சீக்கியப் படைகளுக்கும்ம், இராஜா மகான் சந்த் தலைமையிலான கலூரின் இராஜபுத்திரப் படைகளுக்கும் இடையே 1812 ஆம் ஆண்டில் ரூப் நகர் மாவட்டத்திலுள்ள அ**னந்தபூரில்** .நடந்த போரைக் குறிக்கிறது.

பின்னணி
-------

சீக்கியர்களுக்கு மலை மாநிலங்களில், குறிப்பாக கலூரில் எதிரிகள் இருந்தனர். சீக்கியர்களுக்கும் கலூருக்கும் இடையில் அனந்தபூர் சர்ச்சைக்குரியதாக இருந்தது. , மேலும் அவர்கள் 1682 ஆம் ஆண்டு தொடங்கி நகரத்தின் சரியான உரிமையாளர் யார் என்பதை தீர்மானிக்க பல போர்களை நடத்தினர்.   1704 ஆம் ஆண்டுக்குப் பிறகு, அடுத்த 100 ஆண்டுகளுக்கு மேல் மலை மன்னர்களின் போர் வன்முறைகள் ஏதுமின்றி சீக்கியர்கள் அனந்தபூரை ஆட்சி செய்தனர். 1812 ஆம் ஆண்டில், கலூர் இராஜா மகான் சந்த், சோதி சுர்ஜன் சிங்கிடம், அந்த நகரத்தை தனக்குச் சொந்தமாக்கிக் கொள்வதாகக் கூறி அவருக்கு வரி செலுத்தச் சொன்னார். இது நிராகரிக்கப்பட்டதும் அவர் அனந்த்பூரைத் தாக்கினார்.

போர்
----

ஊக்மா சிங் சிம்பி என்ற சீக்கியத் தளபதி , அனந்தபூரில் தாக்குதல் நடப்பதாகக் கேள்விப்பட்டபோது, அந்நகருக்கு அருகில் முகாமிட்டிருந்தார். இதனால் அவர் தனது படையுடன் நகரத்திற்கு அணிவகுத்துச் சென்றார்.  அ*னந்தபூர் தி வார்* என்று அழைக்கப்படும் ஒரு பஞ்சாபி புராணம் *சோதியன் தி வார்* என்றும் குறிப்பிடப்படுகிறது. இது போரைப் பற்றி ராம் சிங் எழுதியதாகும்.  இத்துருப்புக்கள் பலத்த இழப்புகளுடன் தோற்கடிக்கப்பட்டனர். அவர்களுக்கு பின்வாங்க வேண்டிய கட்டாயம் ஏற்பட்டது.  புகழ்பெற்ற புத்தகமான *குர்பிலாசு தசுவின் பாட்சாகியின்* ஆசிரியர் பாய் சுக்கா சிங் மற்றும் அனந்தபூரின் சீக்கியத் தலைவர் பாய் மக்னா சிங் ஆகியோர் இந்தப் போரில் சண்டையிட்டதாக கூறுகிறார்.

பின்விளைவு
----------

வரியைப் பெறுவதற்குப் பதிலாக, மலை மன்னர்கள் சீக்கியர்களுக்கு வரி செலுத்த வேண்டியிருந்தது. பஞ்சாபின் காலனித்துவ காலத்திற்கு முன்பு அனந்தபூரில் நடந்த கடைசி தாக்குதல் இதுவாகும்.

மேலும் பார்க்கவும்
------------------

* நிகாங்

மேற்கோள்கள்
-----------

1. ↑  Harajindara Siṅgha Dilagīra (1997). *The Sikh reference book*. பக். 627. பன்னாட்டுத் தரப்புத்தக எண்:9788170103011. .
2. ↑  Hari Ram Gupta (1994). *History Of The Sikhs Vol. I The Sikh Gurus (1469-1708)*. பக். 226–228. பன்னாட்டுத் தரப்புத்தக எண்:8121502764. .
3. ↑  Karam Singh Raju (1999). *Guru Gobind Singh: Prophet of Peace*. பக். 57. பன்னாட்டுத் தரப்புத்தக எண்:9789380213644. .
4. 1 2 3  Harjinder Singh Dilgeer (May 2003). *Anandpur Sahib*. பக். 66. பன்னாட்டுத் தரப்புத்தக எண்:2-930247-06-1. .
5. ↑   *Religions of India*. 2000. பக். 215. பன்னாட்டுத் தரப்புத்தக எண்:9788176292290. .
6. ↑  Indu Banga (2005). *Precolonial and Colonial Punjab*. பக். 182. பன்னாட்டுத் தரப்புத்தக எண்:9788173046544. .
7. ↑  Harbans Singh (1995). *The Encyclopedia Of Sikhism - Volume I A-D*. பக். 133. பன்னாட்டுத் தரப்புத்தக எண்:9788173801006. .
8. ↑  Shamsher Singh Ashok (1950). *Prachin Jang Name*.
**புரூலி புண்** என்பது (ஆங்கிலத்தில் /bəˈruːli/  Buruli ulcer அல்லது Bairnsdale ulcer எனப்படுவது) ஒரு தொற்று நோயாகும். இதன் நோய்க்காரணி மைக்கோ பக்டீரியன் அல்சரன்சு (Mycobacterium ulcerans) ஆகும். இதே இனத்தைச் சேர்ந்த பக்டீரியாக்களான மை. ரியூபகுளோசிசு காசநோயையும் மை. லெப்ரே தொழு நோயையும் ஏற்படுத்துகின்றன.

குணங்குறிகள்
------------

பக்டீர்யா தொற்றுடனான் 18மாதக் குழந்தையின் காது- and PCR-confirmed Buruli ulcer who briefly visited St Leonards, Victoria, ஆத்திரேலியா, in 2001.
தொற்று பொதுவாக தோலின் கீழ் ஏற்படும் வலியற்ற திரட்சிகள் மூலம் இனங்காணமுடியும். தென் அவுத்திரெலியாவில் தோலின் மேற்பரப்பில் பருக்கள் தோன்றுவதுடன் கூட இதன் அறிகுறிகள் தொடங்குவது அவதானிக்கப்பட்டுள்ளது. கைகள் பாதம் என்பவற்றில் அறிகுறிகள் தோன்றுவதிலும் பார்க்க முன்கைப்பகுதில் மற்றும் சூழலுக்கு வெளிக்காட்டப்படும் பகுதிகளில் அதிகம் ஏற்படும். குழந்தைகளில் முகம் வயிறு பகுதிகளிலும் அவதானிக்கப்பட்டுள்ளது நோயின் உச்சகட்டத்தில் வீக்கத்துடன் காய்ச்சல் ஏற்படும்.

சான்றுகள்
---------

1. ↑  *Macquarie Dictionary*, eighth edition, 2020

வெளியிணைப்புகள்
---------------

* SciDev.net கட்டுரை

படத்தொகுப்பு
------------

* இடது கையில் புரூலிப் புண் கொண்ட17-நைஜீரிய சிறுவன்.இடது கையில் புரூலிப் புண் கொண்ட17-நைஜீரிய சிறுவன்.
**வேலம்மா வலசு கோப்பிணேஸ்வரர் கோயில்** சேலம் மாவட்டம் சங்ககிரிக்கும் எடப்பாடிக்கும் இடையில் வேலம்மா வலசு அருகில் அமைந்துள்ளது.

இவ்வாலயம், 1765 ஆம் ஆண்டு ஆம் வருடம் கட்டப் பெற்று, பிற்காலங்களில் சிதைவடைந்துள்ளது. 1980களில், இக்கோவிலின் வரலாறு பற்றி கேள்விப்பட்டு, கோவை மாவட்டத்தை சேர்ந்த பீளமேடு விசுவநாதன் என்பவர் முயற்சியெடுத்து இக்கோயிலினை 1982ஆம் ஆண்டு கண்டுபிடித்தார். அவர் காலத்தில் கோவிலின் உடைந்த சிற்பங்களையும், மதில் சுவரும் கண்டுபிடிக்கப்பட்டு, தொல்லியல் ஆய்வின் மூலம் இக்கோவில் 17ஆம் நூற்றாண்டில் கட்டப்பட்டது என சான்றளிக்கப் பட்டுள்ளது[]. அவர்தம் முயற்சியில், கருவறை கட்டப்பட்டு நித்திய பூஜை செய்யப்பட்டது. தற்பொழுது, கோவில் மீண்டும் சிதிலமடைந்து செட்டியார்களின் கவனமும், பொது மக்களின் கவனமும் இல்லாமல் உள்ளது.

தலவரலாறு
--------

காவிரி படுகையில் வாழ்ந்து அரசருக்கு உறுதுணையாய் நின்ற செட்டியார்கள் 17ஆம் நூற்றாண்டில் மராட்டியர்களின் படையெடுப்பின் பொழுது நாயக்க மன்னர்களுக்கு படை, பொருள், குதிரை, யானை, போர் கருவிகள், என பல உதவிகள் செய்ததால், மராட்டியர்களுக்கு மிகுந்த சேதம் ஏற்பட்டது. தமிழ் நாட்டின் ஆட்சியை பிடித்த மராட்டியர்களின் கோபத்தினால் செட்டியார்கள் வியாபாரம் செய்வதற்கு தடை விதிக்கப்பட்டது. மேலும் ஆண் செட்டிகளை சிரச் சேதம் செய்ய முடிவெடுக்கப்பட்டது. மூத்த அப்பச்சியின் யோசனைப்படி, 500 இளம் தம்பதிகளை (பால்ய விவாகம் செய்வித்து) இரகசியமாய் சங்ககிரி நாயக்க மன்னர்களுக்குட்பட்ட பகுதிக்கு குடியமர்த்தினர். இதனால் இக்குடும்பங்கள் ஐநூற்று செட்டிமார் எனவும், கொங்கு பகுதியில் குடிஅமர்த்தப் பட்டதால் கொங்கு செட்டியார் எனவும் அழைக்கப் பெற்றனர். செட்டிமார்கள் சிறந்த சிவ பக்தர்கள். கொங்கு பகுதியில் உள்ள பெரும்பாலான சிவன் கோயில்கள் செட்டியார்களின் பொருளுதவியினாலேயே கட்டப்பட்டது.

இவர்களில் ஒரு பகுதியினர் செட்டியார் குட்டை எனும் பகுதியில் ( தற்பொழுது சேலம் மாவட்டம் சங்ககிரிக்கும் எடப்பாடிக்கும் இடையில் வேலம்மா வலசு அருகில்) தங்கி விவசாயம் மற்றும் வியாபாரம் செய்தனர். அவர்களின் குடும்பத்திற்காக அருகிலேயே சிவன் கோயிலையும் கட்டினர். இச்சமயத்தில் சங்ககிரி நாயக்க மன்னர்களும் மராட்டியர்களின் ஆட்சிக்கு அடி பணிந்தனர். மராட்டியர்களுடன் சமரசம் செய்துகொள்ள செட்டிமார்கள் வழி தேடினர்

மராட்டியர்களின் குலதெய்வம் சிவன். சல்சட்டே என்று அழைக்கப்பட்ட பம்பாய் நகர், மராட்டிய தேசம், தட்சிண திராவிட நாடுகள் எல்லாம் மீண்டும் மராட்டியர் வசம் வந்ததை கொண்டாடும் வகையில்,பம்பாய் அருகிலுள்ள தானே எனும் ஊரில் உள்ள கோப்பிணேஸ்வரர் கோயில், 1760 ஆம் ஆண்டு புதுப்பிக்கப்பட்டது.

அந்த ஈஸ்வரன் பெயரையே செட்டியார்களின் புதிய கோயிலின் சிவபெருமானுக்கும் வைத்து வணங்கினர். இறைவிக்கு அங்கயற்கண்ணி என பெயரிட்டனர். ஈசன் எப்பெயரில் இருந்தாலும் ஈசனே. பக்தர்களை காத்து நிற்பதில் முதன்மையான கடவுளல்லவா?. ஈசன் மராட்டிய மன்னரின் கனவில் தோன்றி தான் செட்டியார் குட்டையில் எழுந்தருளியிருப்பதாகவும், தன்னருளால் இந்நாட்டு மக்கள் விவசாயம் செழித்து, பசி, பட்டினி இன்றி, குலம் தழைத்து, உடல் பிணியின்றி, நீண்ட ஆயுளுடன் வாழ்வார்கள் எனச் சொல்லி மறைந்தார். தூக்கம் கலைந்த மன்னர், அரண்மனையிலிருந்து உடனே செட்டிகுட்டை சென்று, ஈசனை வழிபட்டு, செட்டியார்களுக்கு அனைத்து உதவிகளும் செய்தார்.
**தஞ்சாவூர் வீணை** தமிழ்நாட்டின் தஞ்சாவூரில் உருவாக்கம் பெறும் வீணையாகும். தஞ்சாவூர் கலைத்தட்டைப் போலவே தஞ்சாவூர் வீணையும் தஞ்சாவூரின் தனிச்சிறப்புகளில் ஒன்றாக உள்ளது.

வரலாறு
------

17ஆம் நூற்றாண்டில் தஞ்சாவூரை ஆண்ட இரகுநாத மன்னர் காலத்தில் முதன்முதலில் இவ்வீணை செய்யப்பட்டது. ஆகவேதான் தஞ்சாவூர் வீணை என்றும் இரகுநாத வீணை என்றும் பெயர்பெற்றது.

இருவகை வீணை
-----------

தஞ்சாவூரில் இரண்டு வகையான வீணைகள் தயாரிக்கப்படுகின்றன. ஒன்று, ஒரே மரத்துண்டில் குடம், தண்டி, யாளியின் தலை ஆகிய பாகங்களைச் செதுக்கிச் செய்யப்படும் ’ஏகாண்ட வீணை’யாகும். மற்றொன்று குடம், தண்டி, யாளியின் தலை ஆகியவற்றைத் தனித்தனியே செய்து ஒன்றாகப் பொருத்தி செய்யப்படும் ’ஒட்டு வீணை’ அல்லது ’சாதா வீணை’யாகும்.

உருவாக்கம்
----------

தஞ்சாவூர் வீணை பலா, வாகை மரங்களில் செய்யப்படுகிறது. எனினும் பலா மரமே, வீணை செய்யும்போது செதுக்குவதற்கும், இழைப்பதற்கும் எளிதானதாகும். பண்ருட்டியிலிருந்து பலாமரங்கள் வாங்கப்படுகின்றன. பண்ருட்டியின் மண் வளம் பலாமரம் வளர ஏற்றதாக உள்ளதால் அங்கு அதிகமாக பலா வளர்க்கப்படுகிறது. அருகிலுள்ள கிராமங்களில் பலா மரம் கிடைத்தாலும் வாங்கி வீணை செய்கின்றார்கள். மீன், மடியல், படகு போன்ற வெவ்வேறு வடிவங்களில் வீணைகள் செய்யப்பட்டு வந்துள்ளன என்பதை அருங்காட்சியங்களில் வைக்கப்பட்டுள்ள வீணைகள் வாயிலாக அறிந்துகொள்ள முடிகிறது. கடினமான வேலையாகிய குடம், தண்டி, யாளித் தலை செய்வது போன்ற பணிகளை ஆண்கள் மேற்கொள்கின்றனர். சுமார் 15 வருடங்களுக்கு முன் மான் கொம்பினை இழைத்து குடத்திலும் தண்டியிலும் ஒட்டி பூ வேலைப்பாடுகள் செய்துவந்துள்ளனர். தற்போது நவீன தொழில் நுணுக்க வேலைப்பாடுகள் செய்வதால் பிளாஸ்டிக் அட்டையை ஒட்டி பூ வேலைப்பாடுகள் செய்து வருகின்றனர்.

நம்பிக்கை
---------

நல்ல நேரம் பார்த்து குல தெய்வமான காமாட்சியம்மனை வணங்கி வீணை செய்யும் பணி ஆரம்பிக்கப்படுகிறது. இதனால் குறைகள் இல்லாமல் நல்ல முறையில் வீணை செய்யமுடியும் என வீணையைத் தயாரிப்பவர்கள் நம்புகின்றனர். பல்வேறு சிறப்புகள் நிறைந்த வீணை தயாரிக்கும் தொழிலில் தற்போது ஈடுபட்டுள்ளவர்களின் வாரிசுகள்கூட ஈடுபடவில்லை என்பதால், தஞ்சாவூருக்குப் பெருமை சேர்க்கும் இத்தொழிலின் எதிர்காலம் கேள்விக்குறியாக மாறியுள்ளது. எனினும் வேறு யாராவது இத்தொழிலைத் தொடர்ந்து கொண்டு செல்ல வாய்ப்புள்ளது என்ற நம்பிக்கையும் உள்ளது.

புவிசார் குறியீடு
-----------------

மெல்லிசைக் கருவிகளான வீணை, மிருதங்கம், தபேலா, தம்புரா போன்றவை தஞ்சாவூரில் செய்யப்படுகின்றன. தஞ்சாவூர் வீணை புவிசார் குறியீடு பெற்றதாகும்.

மேற்கோள்கள்
-----------

1. 1 2 3  முனைவர் கா.ஆ.செல்வராஜ், தமிழர் கைவினைப்பொருட்கள் (தஞ்சை வட்டாரம்), நாட்டுப்புற ஆய்வுகள், அகரம், தஞ்சாவூர், நவம்பர் 2006
2. ↑  உலகிலுள்ள வீணைகளின் சொந்த ஊர் தஞ்சை, தினமணி, 31. ஆகத்து 2014
3. ↑  "தஞ்சாவூர் வீணைக்கு புவிசார் குறியீடு சான்று கிடைத்தது". தீக்கதிர் தமிழ் நாளிதழ். 25 மே 2014. 2016-03-05 அன்று மூலம் பரணிடப்பட்டது. 25 மே 2014 அன்று பார்க்கப்பட்டது.
நுழைவாயில்
**தஞ்சாவூர் வீரநரசிம்மப் பெருமாள் கோயில்** தஞ்சாவூரில் அமைந்துள்ள வைணவக்கோயிலாகும்.இக்கோயிலை மேல நரசிங்கப்பெருமாள் என்றும் அழைப்பர்.

தேவஸ்தான கோயில்
---------------

தஞ்சாவூர் அரண்மனை தேவஸ்தானத்திற்கு உட்பட்ட 88 கோயில்களில் இக்கோயிலும் ஒன்றாகும்.

அமைவிடம்
--------

தஞ்சாவூர் கும்பகோணம் சாலையில் கரந்தட்டாங்குடியை அடுத்துள்ள வெண்ணாற்றங்கரை பகுதியில் இக்கோயில் அமைந்துள்ளது.

அமைப்பு
-------

மூலவர் சன்னதி கோயிலுக்கான வளைவைக் கடந்து உள்ளே செல்லும்போது நுழைவாயில் உள்ளது. நுழைவாயிலை அடுத்து பலிபீடம், கொடி மரம் உள்ளன. அடுத்து கருடாழ்வார் சன்னதி உள்ளது. முன் மண்டபத்திற்கு அடுத்து கருவறை உள்ளது. கருவறையில் வீரநரசிம்மப்பெருமாள் உள்ளார். மூலவர் சன்னதியின் இடப்புறம் ரங்கநாதர், வரதராஜர், விஷ்வக்சேனர், பெரிய நம்பிகள், ஆளவந்தார், ராமானுஜர், மணவாள முனிகள் ஆகியோர் உள்ளனர்.

திருச்சுற்றில் தஞ்சைநாயகி சன்னதியும், ஆண்டாள் சன்னதியும், திருமங்கையாழ்வார் சன்னதியும் உள்ளன.
இந்த கோயில் அரண்மனை தேவஸ்தானத்தைச் சார்ந்தது.

நவநீத சேவை
----------

நவநீத சேவையின்போது தஞ்சாவூரிலுள்ள நீலமேகப்பெருமாள், நரசிம்மப்பெருமாள், மணிக்குன்னப்பெருமாள், கல்யாண வெங்கடேசப்பெருமாள், மேலராஜவீதி நவநீதகிருஷ்ணன், எல்லையம்மன் தெரு ஜனார்த்தன பெருமாள், கரந்தை யாதவ கண்ணன் கோயில், கீழராஜவீதி வரதராஜபெருமாள், தெற்கு வீதி கலியுக வெங்கடேச பெருமாள், பள்ளியக்ரகாரம் கோதண்டராமபெருமாள், மானம்புச்சாவடி நவநீதகிருஷ்ணன், பிரசன்ன வெங்கடேசபெருமாள், மேலஅலங்கம் ரெங்கநாதபெருமாள், படித்துறை வெங்கடேசபெருமாள், கோட்டை பிரசன்ன வெங்கடேச பெருமாள் ஆகிய 15 கோயில்களைச் சேர்ந்த பெருமாள்கள் கலந்துகொள்கின்றனர்.  அந்த கோயில்களில் இந்த கோயிலும் ஒன்றாகும்.

குடமுழுக்கு
-----------

27.1.2002இல் குடமுழுக்கு நடைபெற்றதற்கான கல்வெட்டு கோயிலில் உள்ளது.

மேற்கோள்கள்
-----------

1. ↑  தஞ்சாவூர் அரண்மனை தேவஸ்தானத்தைச் சேர்ந்த ஆலயங்கள், தஞ்சை இராஜராஜேச்சரம் திருக்குட நன்னீராட்டுப் பெருவிழா மலர், 1997 வ.எண்.65
2. ↑  J.M.Somasundaram Pillai, The Great Temple at Tanjore, [Tanjore Palace Devastanams, II Edn 1958] Rpt 1994, Tamil University, Thanjavur
3. ↑  தஞ்சையில் 15 பெருமாள்கள் நவநீத சேவை, மாலை மலர், 30 மே 2016
[*தொடர்பிழந்த இணைப்பு*]
**இந்தியத் தும்பு வாரியம்** (*Coir Board of India*) என்பது இந்திய அரசாங்கத்தால் தென்னை நார் தொழில் சட்டம் 1953 (எண். 45 இன் 1953) இன் கீழ் இந்தியாவில் தென்னை நார் (தேங்காய் நார்) தொழிலின் முன்னேற்றம் மற்றும் மேம்பாட்டிற்காக நிறுவப்பட்ட ஒரு சட்டப்பூர்வ அமைப்பாகும்.

பின்னணி
-------

இந்தியத் தும்பு வாரியம் கொச்சி மற்றும் ஆலப்புழாவினை அடிப்படையாகக் கொண்டு அமைந்துள்ளது. இந்த வாரியத்தின் தலைமை அலுவலகம் கொச்சியிலும், ஆராய்ச்சி மற்றும் பயிற்சி அலுவலகம் ஆலப்புழா மற்றும் பெங்களூரிலும் அமைந்துள்ளது. தென்னை நார் தொழில் இந்தியாவின் பாரம்பரிய தொழில்களில் ஒன்றாகும். இது தென்னை விவசாயிகளின் பொருளாதார ரீதியாக முக்கியமானது ஆகும்.  தென்னை நார் வாரியமானது இந்தியாவின் பல்வேறு பகுதிகளில், குறிப்பிடத்தக்க அளவில் தென்னைப் பயிரிடப்படும் இடங்களில் பிராந்திய அலுவலகங்களைக் கொண்டுள்ளது. தென்னை தும்பு தொழில்துறையின் மேம்பாடு, ஆராய்ச்சி, கல்வி மற்றும் பயிற்சி ஆகியவற்றிற்காக இந்த வாரியம் செயல்படுகிறது. குறு, சிறு மற்றும் நடுத்தர தொழில்கள் அமைச்சகத்தின் கீழ் இந்த வாரியம் செயல்படுகிறது.

தென்னை நார் தொழிலில் சுமார் 7 இலட்சத்திற்கும் அதிகமான (700,000) தொழிலாளர்கள் பணிபுரிகின்றனர். இவர்களில் பெரும்பாலோர் சமூகத்தின் பொருளாதார ரீதியாக நலிந்த பிரிவைச் சேர்ந்த கிராமப்புற மக்களாவார்கள்.

தென்னை தும்பு வாரியம் அனைத்துலக் இயற்கை இழைகள் ஆண்டான 2009ஐ சிறப்பாகக் கொண்டாடியது.

திட்டம்
-------

* தென்னை நார் வளர்ச்சித் திட்டம்
* பாரம்பரிய தொழில்களின் மறுசீரமைப்புக்கான நிதித் திட்டம்
* பிரதம மந்திரியின் வேலைவாய்ப்பு உருவாக்கும் திட்டம்
* புதுமை, கிராமப்புற தொழில்கள் மற்றும் தொழில்முனைவு ஆகியவற்றை மேம்படுத்துவதற்கான ஒரு திட்டம்

தலைவர்
------

இந்தியத் தும்பு வாரியத்தின் தற்போதைய தலைவராக டி. குப்புராமு உள்ளார்.

*

மேற்கோள்கள்
-----------

1. ↑  Admin பரணிடப்பட்டது 2010-03-05 at the வந்தவழி இயந்திரம் Ministry of Micro, Small and Medium Enterprises website.
2. ↑  "Coirboard" (ஆங்கிலம்). 2022-04-04 அன்று பார்க்கப்பட்டது.

வெளி இணைப்புகள்
---------------

* இந்திய தும்பு வாரிய அதிகாரப்பூர்வ இணையதளம்
* இந்திய தும்பு வாரிய அதிகாரப்பூர்வ இணையதளம்
* குறு, சிறு மற்றும் நடுத்தர தொழில்கள் அமைச்சகம், இணையதளம்
* தென்னை நார் பொருட்கள் இந்தியாவில் கிடைக்கும்
கர்நாடகாவில் வைட்ஃபீல்ட் நகரில் அமைந்துள்ள அருள்மிகு சத்தியசாயி உயர்சிறப்பு மருத்துவமனை வளாகம்
**அருள்மிகு சத்திய சாயி உயர்சிறப்பு மருத்துவமனை** (*Sri Sathya Sai Super Speciality Hospital*) என்பது இந்தியாவின் ஆந்திரப் பிரதேச மாநிலத்தில் அமைந்துள்ள ஒரு உயர்தர மருத்துவமனை. இது ஆந்திரப் பிரதேசத்தில் புட்டபர்த்தி நகரில் அமைந்துள்ளது. இதுபோன்ற மற்றும் ஒரு மருத்துவ மனை, கர்நாடக மாநிலத்தில் பெங்களூருக்கு அருகில் உள்ள ஒயிட்ஃபீல்டு எனும் இடத்தில் உள்ளது. இது பின்நாளில் கட்டப்பட்டது. இம்மருத்துவமனைகள் சத்திய சாயி பாபா அறக்கட்டளையினால் நிருவகிக்கப்படுகின்றன. இங்கு அளிக்கப்படும் அனைத்து மருத்துவ வசதிகளும் முற்றிலும் இலவசமாக வழங்கப்படுகின்றன.

  

இந்த உயர்சிறப்பு மருத்துவமனையின் சிறப்பு, `இதயநோய்க்கு` -இதயமாற்று அறுவை சிகிச்சைக்கு-முன்னுரிமை அளித்தல் ஆகும். இதயமாற்று அறுவை சிகிச்சைகள் இங்கு இலவசமாகச் செய்யப்படுகின்றன. 

இந்த மருத்துவத் தொண்டானது, சாதி, மத, இன, நிற, பால், நாடு வேறுபாடுகள் கருதாது அனைவருக்கும் அளிக்கப்படுகின்றது; மனிதர்கள் யாராக இருந்தாலும் சரி, அவர் எந்தநாட்டவராயினும், எந்த மதத்தைச் சார்ந்தவராயினும் சரி, அவர் எந்தச் சாதியாக இருந்தாலும் சரி, அவருடைய இதய நோய்க்கு இலவசமாக மருத்துவம் இங்கு மருத்துவம் அளிக்கப்படுகின்றது.

ஏழை எளிய மக்களை மனதிற்கொண்டே பாபா அவர்கள், இத்தகு மருத்துவமனைகளை உருவாக்கியுள்ளார். இந்தத்திட்டத்தினை 1990 ஆம் ஆண்டு, நவம்பர் 23 ஆம் நாள் வெளியிட்டபோது அவர் குறிப்பிட்டார்:

"பலர் இந்த மருத்துவமனையினை ஒரு நகர்ப் பகுதியில்தான் ஏற்படுத்த வேண்டும் என்று வேண்டிக்கொண்டனர். பல நகரங்களில், எத்தனையோ மருத்துவ நிறுவனங்கள் வணிக நோக்கில் இயங்கிவருகின்றன. எந்த ஓர் இடத்திலாவது ஒரு கல்விக்கூடமோ, மருத்துவமனையோ ஆரம்பிக்கப்படுகின்றது என்றால், அதன் முற்ற முழுமையான ஒரே நோக்கம் பணம் சம்பாதிப்பது என்பதாகத்தான் உள்ளது! என்றாலும் ஏழைகளுக்கு இலவச உதவி செய்வதற்காக, இத்தகைய நிறுவனங்களைத் தொடங்க ஒருசிலர் தயாராக இருக்கத்தான் செய்கின்றனர் என்பதையும் இங்கே சொல்லிஆக வேண்டும். எனவே, பிரசாந்தி நிலையத்தின் அருகிலேயே, நூறு கோடி ரூபாய் செலவில் ஒரு மருத்துவமனையினைத் தொடங்க ஆரம்பத்திலேயே முடிவுசெய்தோம்.
உயர்கல்வி இங்கே இலவசமாக அளிக்கப்படுவதைப்போலவே, உயர் மருத்துவவசதியும் இங்கே இலவசமாக அளிக்கப்படும்."

மேற்கோள்கள்
-----------

1. ↑

* *அருள்மிகு சத்தியசாயி உயர்சிறப்பு மருத்துவமனை* திருச்சி: கண்ணகிக்கோட்ட வெளியீடு, 1995.
**இந்தியத் தேசிய காங்கிரசு (அ)** (*Indian National Congress (U)*) இந்திரா காந்தி தலைமையிலான இந்தியத் தேசிய காங்கிரசிலிருந்து (இ) பிரிந்த பிரிவாகும். இது ஜூலை 1979-ல் அன்றைய கர்நாடக முதல்வராக இருந்த டி. தேவராஜ் அர்ஸால் உருவாக்கப்பட்டது. இந்திராகாந்தியின் மகன் சஞ்சய் காந்தி மீண்டும் கட்சிக்கு திரும்பியதால் பிளவு ஏற்பட்டு இந்தியத் தேசிய காங்கிரசு (அ) தோன்றியதாக அர்சு விளக்கமளித்தார். உர்ஸ் தன்னுடன் கர்நாடகா, கேரளா, மகாராட்டிரா மற்றும் கோவாவினைச் சார்ந்த மத்திய அமைச்சர்கள் மற்றும் முதலமைச்சர்களான, ஒய். பி. சவாண், தேவ காந்த பருவா, காசு பிரம்மானந்த ரெட்டி, அ. கு ஆன்டனி, சரத் பவார், சரத் சந்திர சின்ஹா, பிரியரஞ்சன் தாசு முன்சி மற்றும் கே. பி. உன்னிகிருஷ்ணன் உட்படப் பல சட்டமன்ற உறுப்பினர்களையும் இணைத்துக்கொண்டார் .

பின்னர் தேவராஜ் அர்ஸ் ஜனதா கட்சியில் இணைந்தார். யஷ்வந்த்ராவ் சவான், பிரமானந்த ரெட்டி மற்றும் சிதம்பரம் சுப்பிரமணியம் ஆகியோர் இந்தியத் தேசிய காங்கிரசில் இணைந்தனர். அ. கு. அண்டனி காங்கிரசிலிருந்து பிரிந்து கேரளா காங்கிரசை உருவாக்கினார். 1981 அக்டோபரில் கட்சித் தலைவராக சரத் பவார் பொறுப்பேற்றபோது, கட்சியின் பெயர் இந்தியத் காங்கிரசு (சோசலிஸ்ட்) என மாற்றப்பட்டது.

தலைவர்கள்
---------

* தேவராஜ் அர்ஸ்
* யஷ்வந்த்ராவ் சவான்
* ஜெகசீவன்ராம்
* காசு பிரம்மானந்த ரெட்டி
* தேவ காந்த பருவா
* வசந்ததாதா பாட்டீல்
* சரத் பவார்
* சுவரண் சிங்
* சி. சுப்ரமணியம்
* சித்தார்த்த சங்கர் ராய்
* மௌலவி பக்ரி ஆலம்
* சரத் சந்திர சின்கா
* வயலார் ரவி
* கரண் சிங்
* பிரியரஞ்சன் தாஸ் முன்சி
* அம்பிகா சோனி
* உம்மன் சாண்டி
* பிசி சாக்கோ
* கே. பி. உன்னிகிருஷ்ணன்
* பி. ஜே. குரியன்
* ஏ. சி. சண்முகதாசு
* கே. சி. பாண்ட்
* பசூல் அர் ரகுமான்

*

மேற்கோள்கள்
-----------

1. ↑  "List of Political Parties and Election Symbols main Notification Dated 18.01.2013" (PDF). India: Election Commission of India. 2013. 9 May 2013 அன்று பார்க்கப்பட்டது.
2. ↑  Andersen, Walter K..
**தொழிலாளர் வருங்கால வைப்பு நிதிச் சட்டம்-1952** (*The Employees Provident Funds Act – 1952*) என்பது இந்தியாவில் பணிபுரியும் தொழிலாளர்களுக்கு ஓய்வுக்காலத்தில் பயனளிக்கும் விதமாக தொடங்கப்பட்ட திட்டமாகும். இதனால் தொழிலாளர்களுக்கு ஓய்வின் போது அவர்களது வருங்கால வைப்பு நிதியில் சேமிக்கப்பட்ட சேமிப்புத் தொகையும், மாத ஓய்வூதியம் ஆகியவை அளிக்கப்படுகின்றன. இந்தச் சட்டத்தின் மூலம் தொழிலாளர்களுக்கு வருங்காலத்திற்கான ஒரு சேமிப்பும், ஓய்வூதியமும் அளிக்கப்படுவதால் எதிர்காலம் குறித்த பயம் இல்லாமல் இருக்க முடிகிறது.

சட்டம் பொருந்தும் தொழில் நிறுவனங்கள் மற்றும் தொழிலாளர்கள்
---------------------------------------------------------

இந்தியாவில் இருக்கும் தொழிலாளர் வருங்கால வைப்பு நிதி நிறுவனத்தால் அட்டவணைப்படுத்தப்பட்ட தொழில்களில் முதல் அட்டவணையில் வரும் 160 தொழில்கள் செய்துவரும் தொழில் நிறுவனங்கள் இச்சட்டத்தின் கீழ் வருகின்றன. இந்நிறுவனங்களில் 20 அல்லது அதற்கு மேற்பட்ட தொழிலாளர்கள் வேலை பார்த்தால் மட்டுமே இச்சட்டம் நடைமுறைப்படுத்த முடியும். மேலும் இந்நிறுவனங்களில் மாதச்சம்பளம் ரூ15,000/-க்குக் குறைவாக சம்பளம் பெறும் தொழிலாளர்களுக்கு மட்டுமே வருங்கால வைப்பு நிதி பிடித்தம் செய்யப்படும்

வருங்கால வைப்புநிதி சார்ந்த திட்டங்கள்
--------------------------------------

வருங்கால வைப்பு நிதித் திட்டத்தைச் சார்ந்து மூன்று திட்டங்கள் செயல் படுத்தப்படுகிறது. இதை இந்திய அரசு "தொழிலாளர்கள் வருங்கால வைப்பு நிதி நிறுவனம்" மூலம் செயல்படுத்தி வருகிறது.

1. தொழிலாளர்கள் வருங்கால வைப்பு நிதித் திட்டம்
2. தொழிலாளர்கள் ஓய்வூதியத் திட்டம்
3. தொழிலாளர்கள் குடும்பநல ஓய்வூதியத் திட்டம்
4. தொழிலாளர்கள் வைப்புத் தொகையுடன் இணைந்த காப்பீட்டுத் திட்டம்

மேற்கோள்கள்
-----------

1. ↑   தொழிலாளர் வருங்கால வைப்பு நிதியில் மாத சம்பள உச்சவரம்பு ரூ.15 ஆயிரம் ஆக உயர்வு குறைந்த பட்ச ஓய்வூதியம் ரூ.1000 ஆகிறது
2. ↑
3. ↑

வெளியிணைப்புக்கள்
-----------------

* EPFO's Main website
* EPFO Kerala state website
* EPFO Vashi website பரணிடப்பட்டது 2009-04-17 at the வந்தவழி இயந்திரம்
* EPFO Rohtak website பரணிடப்பட்டது 2011-07-21 at the வந்தவழி இயந்திரம்
* EPFO Chennai website பரணிடப்பட்டது 2011-02-16 at the வந்தவழி இயந்திரம்
* EPFO Pune website பரணிடப்பட்டது 2009-02-21 at the வந்தவழி இயந்திரம்
* EPFO Vadodara Region (Vadodara, Surat, Vapi) website பரணிடப்பட்டது 2018-10-05 at the வந்தவழி இயந்திரம்
* EPFO Ahmedabad website
* Social Security Now – social security campaign in India
**எம். எஸ். செல்லச்சாமி** என அழைக்கப்படும் **முத்து சங்கரலிங்கம் செல்லச்சாமி** (*Muthu Sangaralingam Sellasamy*, நவம்பர் 12, 1926 - ஆகத்து 1, 2020) இலங்கை அரசியல்வாதியும், முன்னாள் நாடாளுமன்ற உறுப்பினரும், முன்னாள் இலங்கை அமைச்சரும் ஆவார்.

அரசியலில்
---------

இலங்கை தொழிலாளர் காங்கிரஸ் தலைவர் செளமியமூர்த்தி தொண்டமானின் தலைமையில் தன்னை தொழிற்சங்கத் துறையில் ஈடுபடுத்திக்கொண்டார். தொழிலாளர் காங்கிரசில் 35 ஆண்டு காலமாக பொதுக் காரியதரிசியாக சேவை புரிந்தார். 1977 ஆம் ஆண்டு நடைபெற்ற பொதுத் தேர்தலில் இலங்கை தொழிலாளர் காங்கிரஸ் வேட்பாளராக சேவல் சின்னத்தில் மத்திய கொழும்பில் முதன் முதலில் போட்டியிட்டு 26,964 வாக்குகளைப் பெற்றுத் தோல்வியடைந்தார்.

பின்னர் முதல் முறையாக அறிமுகப்படுத்தப்பட்ட விகிதாசார தேர்தல் முறையில் கொழும்பு மாவட்ட அபிவிருத்தி சபைத் தேர்தலில் 1981 ஆம் ஆண்டு ஐக்கிய தேசிய கட்சியில் போட்டியிட்டு வெற்றி பெற்றார். கொழும்பு மாவட்ட அபிவிருத்தி சபையில் போக்குவரத்து அமைச்சராக நியமனம் பெற்றார்.

1989ஆம் ஆண்டு பொதுத் தேர்தலில் இலங்கைத் தொழிலாளர் காங்கிரசின் சார்பில் கொழும்பு மாவட்டத்தில் போட்டியிட்டு 36,820 வாக்குகளைப் பெற்று வெற்றி பெற்றார். அன்றைய அரசாங்கத்தில் சிறு கைத்தொழில்துறை அபிவிருத்தி ராஜாங்க அமைச்சராக நியமனம் பெற்றார். இந்நிலையில் இலங்கை தொழிலாளர் காங்கிரஸ் இரண்டாகப் பிளவுபட்டது. செல்லச்சாமி இலங்கை தேசிய தொழிலாளர் காங்கிரஸ் என்ற தொழிற்சங்கத்தைத் தொடங்கினார்.

1994 பொதுத்தேர்தலில் சந்திரிக்கா குமாரதுங்கவின் பொது சன ஐக்கிய முன்னணியின் சார்பில் கொழும்பு மாவட்டத்தில் போட்டியிட்டு 15,000 வாக்குகளைப் பெற்று தோல்வியடைந்தார். அதன் பின்னர் மீண்டும் இலங்கை தொழிலாளர் காங்கிரசில் இணைந்து அதன் பிரதித் தலைவர் ஆனார். அக்கட்சியின் தேசியப் பட்டியல் மூலம் நாடாளுமன்றம் சென்றார்.

தேர்தல் வரலாறு
--------------

எம். எஸ். செல்லச்சாமியின் தேர்தல் வரலாறு| தேர்தல் | தொகுதி | கட்சி | வாக்குகள் | முடிவு |
| --- | --- | --- | --- | --- |
| 1977 நாடாளுமன்றத் தேர்தல் | கொழும்பு மத்தி | இதொகா | 26,964 | தெரிவாகவில்லை |
| 1989 நாடாளுமன்றத் தேர்தல் | கொழும்பு மத்தி | இதொகா | 36,480 | **தெரிவு** |
| 2001 நாடாளுமன்றத் தேர்தல் | கொழும்பு | ஐதேமு |  | தெரிவாகவில்லை |

மறைவு
-----

எம். எஸ். செல்லச்சாமி 2020 ஆகத்து 1 இல் தனது 93-ஆவது அகவையில் கொழும்பு, பம்பலப்பிட்டியில் உள்ள அவரது இல்லத்தில் காலமானார்.

மேற்கோள்கள்
-----------

1. ↑  "Improvements planned for postal sector". 2012-10-21 அன்று மூலம் பரணிடப்பட்டது. 2012-11-12 அன்று பார்க்கப்பட்டது.
2. 1 2 3 4  அகவை 87 இல் காலடி எடுத்து வைக்கும் செயல் வீரர் எம்.எஸ்.செல்லச்சாமி, தினகரன் வாரமஞ்சரி, நவம்பர் 11, 2012
3. 1 2  "M. S. Sellasamy passes away". *Sunday Observer* (Colombo). 2-08-2020.. பார்த்த நாள்: 2-08-2020.
4. 1 2  "Result of Parliamentary General Election 1977" (PDF). Department of Elections, Sri Lanka. 2011-07-17 அன்று மூலம் (PDF) பரணிடப்பட்டது.
5. 1 2  "1989 Sri Lankan parliamentary election Results" (PDF). *elections.gov.lk*. Election Commission of Sri Lanka. 1989.
6. ↑  "1994 Sri Lankan parliamentary election Results" (PDF). *elections.gov.lk*. Election Commission of Sri Lanka. 1994.
**காசிவிசுவநாதன்** (*Kasi Viswanathan*, பிறப்பு: சனவரி 28, 1968) என்பவர் ஒரு இந்திய திரைப்பட படத் தொகுப்பாளர் ஆவார். இவர் தமிழ், கன்னடம், மலையாள மொழி படங்களில் பணியாற்றியுள்ளார்.

தொழில்
------

காசிவிசுவநாதன் ஒளிப்பதிவாளராக பணியாற்ற வேண்டும் என்ற ஆசையில் திரைப்படத் துறையில் நுழைந்தார். ஆனால் வாய்ப்புகள் கிடைக்கவில்லை, மலையாள திரைப்பட தொகுப்பாளரான கே. நாராயணனின் உதவியாளராக பணியாற்றுமாறு கூறி சேர்த்துக்கொண்டார். அதன் பின்னர் இவர் *தேவர் மகன்* (1992), *குருதிபுனல்* (1996) போன்ற படங்களில் இணை படத் தொக்குப்பாளராக பணியாற்றினார். பின்னர் ஏ. ஸ்ரீகர் பிரசாத்தின் கீழ் ஒரியா, சிங்களம், கன்னடம் உள்ளிட்ட பல மொழிகளின் படங்களில் பயிற்சி பெற்றார்.[]

கமலகாசனின் *ஆளவந்தான்* (2001) மூலம் படத் தொகுப்பாளராக அறிமுகமானார். அதில் அனிமேஷன் மற்றும் மோஷன் கேப்சர் ஒளிப்படமிகள் சம்பந்தப்பட்ட நுட்பங்களை பரிசோதித்துப்பார்த்தார். இவரது இந்த முதல் படத்திற்கே இவருக்கு சிறந்த படத் தொகுப்பாளருக்கான தமிழ்நாடு அரசு திரைப்பட விருதை பெற்றார். பின்னர் காதல் நகைச்சுவை படமான *பம்மல் கே. சம்மந்தம்* (2002) இல் பணியாற்றினார். காசி விஸ்வந்தன் பின்னர் டூயட் மூவிசு பதாகையில் பிரகாஷ் ராஜ் தயாரித்த பல தயாரிப்புகளில் படத் தொகுப்பாளராக பணியாற்றினார்.  பின்னர் இவர் ராதா மோகன், சுசீந்திரன், சீனு இராமசாமி, சுந்தர் சி. உள்ளிட்ட இயக்குனர்களுடன் தொடர்ந்து பணியாற்றினார்.

2016 ஆம் ஆண்டில், சுசீந்திரனின் *மாவீரன் கிட்டு* (2016) படத்தில் நடிகராக அறிமுகமானார்.

திரைப்படவியல்
-------------

### படத் தொகுப்பாளராக

* *ஆளவந்தான் (திரைப்படம்)* (2001)
* *அப்பாய்* (2001)
* *பம்மல் கே. சம்பந்தம் (திரைப்படம்)* (2002)
* *புன்னகை பூவே* (2003)
* *நாம்* (2003)
* *வானம் வசப்படும்* (2004)
* *பொன்னியின் செல்வன்* (2005)
* *அழகிய தீயே* (2005)
* *சின்னா* (2005)
* *சித்திரம் பேசுதடி* (2006)
* *தலைநகரம் (திரைப்படம்)* (2006)
* *மொழி* (2007)
* *வீராப்பு* (2007)
* *வெள்ளித்திரை (திரைப்படம்)* (2008)
* *ஆயுதம் செய்வோம்* (2008)
* *அபியும் நானும் (திரைப்படம்)* (2008)
* *வெண்ணிலா கபடிகுழு* (2009)
* *ஐந்தாம் படை* (2009)
* *நான் மகான் அல்ல* (2010)
* *தா* (2010)
* *தென்மேற்கு பருவக்காற்று (திரைப்படம்)* (2010)
* *கற்றது களவு* (2010)
* *குள்ளநரி கூட்டம்* (2011)
* *அழகர்சாமியின் குதிரை* (2011)
* *ராஜபாட்டை* (2011)
* *நீர்ப்பறவை (திரைப்படம்)* (2012)
* *காடு* (2014)
* *வீரம்* (2014)
* *இடம் பொருள் ஏவல்* (2014)
* *சிவப்பு* (2015)
* *தர்மதுரை* (2016)
* *மாவீரன் கிட்டு (திரைப்படம்)* (2016)
* *நெஞ்சில் துணிவிருந்தால் (2017 திரைப்படம்)* (2017)
* *ஆண் தேவதை* (2018)
* *மேற்குத் தொடர்ச்சி மலை (திரைப்படம்)* (2018)
* *கண்ணே கலைமானே* (2019)
* *நெடுநல்வாடை (திரைப்படம்)* (2019)
* *100% காதல்* (2019)
* *கசடதபற* (2019)

### நடிகராக

* *மாவீரன் கிட்டு* (2016)

குறிப்புகள்
-----------

 

1. ↑  "காப்பகப்படுத்தப்பட்ட நகல்". 2016-09-13 அன்று மூலம் பரணிடப்பட்டது. 2021-05-01 அன்று பார்க்கப்பட்டது.
2. ↑
3. ↑
4. ↑  "காப்பகப்படுத்தப்பட்ட நகல்". 2021-05-03 அன்று மூலம் பரணிடப்பட்டது. 2021-05-01 அன்று பார்க்கப்பட்டது.

வெளி இணைப்புகள்
---------------

* ஐ.எம்.டி.பி இணையத்தளத்தில் மு. காசிவிசுவநாதன்
இந்திய ஒன்றிய அரசுப்பணியாளர் தேர்வாணையம் நடத்தும் தேர்வுகளில் இந்திய ஆட்சிப் பணி, இந்தியக் காவல் பணி போன்று **இந்தியத் தொலைத்தொடர்புப் பணி**க்கான (*Indian Telecommunication Service - ITS*) தேர்வுகளும் அடக்கம். இத்தேர்வுகளில் தேர்வானவர்கள் நேரடியாக நடுவண் அரசின் தொலைதொடர்புத் துறையில் பணியாற்றுவதோடு முழுமையும் இந்திய அரசுக்குச் சொந்தமாக அத்துறையின் கீழ் இயங்கும் பிஎஸ்என்எல் மற்றும் மகாநகர் டெலிகாம் நிகாம் லிமிடட் (எம்டிஎன்எல்) போன்ற தொலைதொடர்பு நிறுவனங்களில் வேற்றுப்பணியில் (deputation) பணி புரிகின்றனர். துவக்கத்தில் துணை கோட்டப் பொறியாளர் (ADET- Assistant Divisional Engineer Telecom) நிலையிலுள்ள பணியில் அமர்த்தப்படுவர்.

| * பா
* உ
* தொ
இந்தியாவில் சட்ட அமலாக்கம் இந்தியா |
| --- |
| தேசியம் | 
* இந்திய ஆட்சிப் பணி
* இந்திய வெளியுறவுப் பணி
* இந்தியக் காவல் பணி
* இந்திய வருவாய்ப் பணி
* இந்திய வனப் பணி
* இந்தியப் பொருளாதாரப் பணி
* இந்தியத் தொலைத்தொடர்புப் பணி

 | இந்தியா |
| மாநிலக் காவல் துறை | 
* தமிழ்நாடு காவல்துறை

 |
| மாநில சிறைத் துறை | 
* தமிழக சிறைத் துறை
* தமிழக சிறைப் பணி

 |
| மாநில வனத்துறை | 
* தமிழ்நாடு வனத்துறை

 |
| மாநகரம் | 
* சென்னை மாநகரக் காவல்

 |
| புறநகரம் | 
* சென்னைப் புறநகரக் காவல்

 |
| இந்தியாவில் சட்ட அமலாக்கம் |
**1,2-டையாக்சின்** *(1,2-Dioxin)* என்பது C4H4O2 என்ற மூலக்கூற்று வாய்ப்பாடு கொண்ட ஒரு பல்லின வளையக் கரிமச் சேர்மமாகும். எதிர் அரோமாட்டிக் சேர்மமான இச்சேர்மம் 1,4-டையாக்சின் அல்லது பாரா டையாக்சினுடைய மாற்றியன் வடிவமாகக் கருதப்படுகிறது. 

ஒரு பெராக்சைடின் பண்புகளைப் பெற்றுள்ள காரணத்தால் 1,2-டையாக்சின் நிலைப்புத் தன்மையற்றும், தனித்துப் பிரிக்க இயலாத நிலையிலும் உள்ளது. 1,4-டைபீனைல்-2,3-பென்சோடையாக்சின் போன்ற இச்சேர்மத்தின் பதிலீட்டு வழிப்பொருட்களும் கூட நிலைப்புத்தன்மையின்றி நிலைமாறக்கூடியவையாகவே உள்ளன. 3,6-பிசு(பா-தொலைல்)-1,2-டையாக்சின் என்ற சேர்மம் நிலைப்புத்தன்மை கொண்ட ஒரு வழிப்பொருள் என தவறுதலாக 1990 ஆம் ஆண்டில் கணக்கில் கொள்ளப்பட்டது. இச்சேர்மத்தின் தொடக்கச் சேர்மம் 1,2-டையாக்சினின் வழிப்பொருள் அல்லவென்றும், அது வெப்பவியக்கவியல் நிலைப்புத்தன்மை கொண்ட டையோன் என்று பின்னர் சுட்டிக்காட்டப்பட்டது. 

* 1,2-டையாக்சின்(இடது) மற்றும் 1,4-டையாக்சின்(வலது) மாற்றியன்கள்1,2-டையாக்சின்(இடது) மற்றும் 1,4-டையாக்சின்(வலது) மாற்றியன்கள்
* மாறுமியல்புடைய 1,4-டைபீனைல்- 2,3-பென்சோடையாக்சினின் அமைப்புமாறுமியல்புடைய 1,4-டைபீனைல்- 2,3-பென்சோடையாக்சினின் அமைப்பு
* டையாக்சின்(1) மற்றும் டையோன் வடிவம் (2)டையாக்சின்(**1**) மற்றும் டையோன் வடிவம் (**2**)

மேற்கோள்கள்
-----------

1. ↑  J. P. Smith, A. K. Schrock, G. B. Schuster: *Chemiluminescence of organic peroxides. Thermal generation of an o-xylylene peroxide*, J. Am. Chem. Soc. 1981, 104, 1041–1047; எஆசு:10.1021/ja00368a021.
2. ↑  H. J. Shine, D. C. Zhao: *Electron transfer to excited doublet states. Photoirradiation of 10-methylphenothiazine cation radical perchlorate in solutions of phenylacetylene and p-tolylacetylene in acetonitrile*, J. Org. Chem. 1990, 55, 4086–4089; எஆசு:10.1021/jo00300a026.
**ஜெட்டி ஈஸ்வரி பாய்** (*Jetti Eshwari Bai*) (1 திசம்பர் 1918-25 பிப்ரவரி 1991) ஓர் இந்திய அரசியல்வாதி ஆவர். இவர் இந்திய குடியரசுக் கட்சியின் தலைவரும், சட்டமன்ற உறுப்பினருமாவார். இவர் உயர்சாதியினரால் தலைமுறை தலைமுறையாக அடிமைத்தனம் மற்றும் சாதி பாகுபாடுகளுக்கு உட்படுத்தப்பட்ட பிற்படுத்தப்பட்ட வகுப்பினரின் மேம்பாட்டிற்காக உழைத்தார்.

வாழ்க்கை
--------

ஈஸ்வரி பாய் 1 திசம்பர் 1918இல் பிறந்தார். சிக்கந்தராபாத்திலுள்ள பரோபரகரணி பள்ளியில் ஆசிரியராக தனது வாழ்க்கையைத் தொடங்கினார். பின்னர் சில்காகூடாவில் கீதா வித்யாலயா என்ற பள்ளியைத் தொடங்கி அந்த பகுதியில் உள்ள ஏழைப் பெண்களுக்கான பட்டறைகளை நடத்தினார்.

இவர் 1950இல் சிக்கந்திராபாத் நகராட்சி கழகத்தின் உறுப்பினராக பணியாற்றினார். இவர் 1960களில் குடிமக்கள் உரிமைக் குழுவை நிறுவி ஐதராபாத்து நகராட்சி தேர்தலில் ஒரு அரசியலற்றக் கட்சி வேட்பாளராகப் போட்டியிட்டார். அந்த தேர்தலில் கட்சி நான்கு இடங்களை வென்றது.

அம்பேத்காரால் ஈர்க்கப்பட்டு, பட்டியல் சாதியினர் கூட்டமைப்பில் சேர்ந்தார். மேலும், 1958 இல் கூட்டமைப்பு இந்தியக் குடியரசுக் கட்சி என மறுபெயரிடப்பட்டபோது, இவர் பொதுச் செயலாளராகத் தேர்ந்தெடுக்கப்பட்டார். பின்னர் கட்சியின் தலைவரானார். 1962 பொதுத் தேர்தல்களில் இவர் யெல்லரெட்டி சட்டமன்றத் தொகுதியில் இருந்து இந்தியக் குடியரசுக் கட்சி சார்பில் போட்டியிட்டு தோல்வியடைந்தார். ஆனால் 1967 தேர்தலில் வெற்றி பெற்றார்.  இவர் தெலங்கானா பிரஜா சமிதியின் துணைத் தலைவராக இருந்தார். மேலும், 1972 தேர்தலில் யெல்லரெட்டி தொகுதியிலிருந்து இந்தியக் குடியரசுக் கட்சி -தெலங்கானா பிரஜா சமிதி சார்பில் மீண்டும் போட்டியிட்டார்.  

பெண்கள் மற்றும் குழந்தைகள் நலத் தலைவராக, உயர் கல்வி வரை பெண் மாணவர்களின் இலவசக் கல்விக்கான சட்டத்தை கொண்டு வருவதில் முக்கிய பங்கு வகித்தார். இவர் இந்திய சமூக நல மாநாட்டின் செயலாளராகவும், இந்திய செஞ்சிலுவை சங்கத்தின் உறுப்பினராகவும் இருந்தார். இவர் 1969இல் தெலங்கானா தனி மாநிலத்திற்காக போராடினார். இதற்காக சிறையிலும் அடைக்கப்பட்டார்.

சொந்த வாழ்க்கை
--------------

இவருக்கு நான்கு சகோதரர்களும் ஒரு சகோதரியும் இருந்தனர். புனேவைச் சேர்ந்த பல் மருத்துவர் ஜெட்டி இலட்சுமிநாராயணனை 13 வயதில் திருமணம் செய்து கொண்டார். இவரது மகள், ஜெ. கீதா ரெட்டி, இந்திய தேசிய காங்கிரசு கட்சியின் அரசியல்வாதியாவார்.

இறப்பு
------

ஈஸ்வரி பாய் 25 பிப்ரவரி 1991 இல் இறந்தார். ஈஸ்வரி பாய் நினைவு விருது இவரது நினைவாக நிறுவப்பட்டது.

மேற்கோள்கள்
-----------


1. 1 2  V6 News Telugu (2015-12-02), *Special Discussion On Biography of Eshwari Bai | 7PM Discussion – V6News*, 2017-07-18 அன்று பார்க்கப்பட்டது
2. ↑ . 2017-06-01.
3. ↑ . 27 April 2007.
4. ↑ . 25 February 2010.
**1,2-பென்சீன்டைதயோல்** *(1,2-Benzenedithiol)* என்பது C6H4(SH)2 என்ற மூலக்கூற்று வாய்ப்பாடு கொண்ட ஒரு கரிம வேதியியல் சேர்மமாகும். கரிமக்கந்தகச் சேர்மமான இது நிறமற்ற பாகியல் திரவமாகும். பக்கத்தில் ஒரு சோடி தயோல் குழுக்கள் கொண்ட பென்சீன் வளையத்துடன் இத்திரவம் கட்டமைப்பு அமைந்துள்ளது. 1,2-இருபுரோட்டான் சேர்மமான பென்சீன்டைதயோலின் இணைகாரம் ஒருங்கிணைப்பு வேதியியலில் ஒரு பிணைக்கும் பொருளாகவும், கரிமத்தொகுப்பு வினைகளில் பிற கந்தகக்கைமச் சேர்மங்களை தயாரிக்க உதவும் கட்டுறுப்பு தொகுதியாகவும் பயன்படுத்தப்படுகிறது

தயாரிப்பு
---------

பியூட்டைல் இலித்தியத்தைப் பயன்படுத்தி பென்சீன்தயோலின் ஆர்த்தோ-நிலையில் இலித்தியம் உலோகமேற்றும் வினையை நிகழ்த்தி தொடர்ந்து சல்பைடாக்கம் செய்வதன் மூலம் 1,2-பென்சீன்டைதயோல் தயாரிக்கப்படுகிறது:

C6H5SH + 2 BuLi → C6H4SLi-2-Li + 2 BuH
C6H4SLi-2-Li + S → C6H4(SLi)2
C6H4(SLi)2 + 2 HCl → C6H4(SH)2 + 2 LiCl.
டையசோனியமாக்கல் மூலம் 2-அமினோபென்சீன்தயோல் சேர்மத்திலிருந்து முதன்முதலில் இச்சேர்மம் தயாரிக்கப்பட்டது. 1,2-டைபுரோமோபென்சீனிலிருந்து மாற்று வழிமுறையிலும் 1,2-பென்சீன்டைதயோல் தயாரிக்கப்பட்டது.

வினைகள்
-------

1,2-பென்சீன்டைதயோல் பிரதானமாக ஆக்சிசனேற்ற வினையில் ஈடுபட்டு பல்பகுதி டைசல்பைடுகளை உருவாக்குகிறது. உலோக டையாலடைடுகள் மற்றும் உலோக ஆக்சைடுகளுடன் வினைபுரிந்து LnM(S2C6H4) என்ற வாய்ப்பாட்டில் அமைந்த டைதயோலேட்டு அணைவுச் சேர்மங்களை உருவாக்குகிறது. இதிலுள்ள LnM, (C5H5)2Ti போன்ற பல்வேறு வகையான உலோக மையங்களைக் குறிக்கிறது. கீட்டோன்களும் ஆல்டிகைடுகளும் ஒடுக்கமடைந்து டைதயேன்கள் எனப்படும் பல்லினவளையங்களாக உருவாகின்றன. 

C6H4(SH)2 + RR’CO → C6H4(S)2CRR’ + H2O

தொடர்புடைய சேர்மங்கள்
---------------------

டைமெர்காப்டோதொலுயீன் என்றும் அழைக்கப்படும் 3,4-தொலுயீன்டைதயோல் (சி.ஏ.எசு#496-74-2) கிட்டத்தட்ட 1,2-பென்சீன்டைதயோல் போலவே செயல்படுகிறது. ஆனால் இது ஒரு திண்மமாகும். சாதாரண வெப்பநிலையில் இதன் உருகுநிலை 135-137° செல்சியசு வெப்பநிலையாகும்.

ஆல்க்கீன்-1,2-டைதயோல்கள் நிலைப்புத்தன்மையற்ற சேர்மங்களாகும். எனினும், ஆல்க்கீன்-1,2-டைதயோலேட்டு அணைவுச் சேர்மங்கள் எனப்படும் டைதயோலீன் அணைவுச் சேர்மங்கள் நன்கு அறியப்படுகின்றன.

மேற்கோள்கள்
-----------

1. 1 2  Karlin, K. D.; Stiefel, E. I. Eds. "Progress in Inorganic Chemistry, Dithiolene Chemistry: Synthesis, Properties, and Applications" Wiley-Interscience: New York, 2003. ISBN 0-471-37829-1
2. ↑  D. M. Giolando; K. Kirschbaum (1992). "An efficient one-pot synthesis of 1,2-benzenedithiol from benzenethiol". *Synthesis*: 451–452. doi:10.1055/s-1992-26132.
3. ↑  P. C. Guha and M. N. Chakladar (1925). "none". *J. Indian Chem. Soc.* **2**: 318.
4. ↑  Aldo Ferretti. "1,2-Dimercaptobenzene". *Organic Syntheses*. . ; *Collective Volume*, **5**, p. 419